
Text rozhodnutia
Súd: Krajský súd Bratislava Spisová značka: 3S/43/2011 Identifikačné číslo súdneho spisu: 1011200382 Dátum vydania rozhodnutia: 28. 01. 2014 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2014:1011200382.4 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Viery Šebestovej a členiek senátu JUDr. Dáši Filovej a JUDr. Anny Peťovskej, PhD., v právnej veci žalobcu v 1. rade: H.. Q. K., Y. 3, O., v 2.rade: Q.. W. K., Y. 3, O., zast.: JUDr. Ivan Jánošík, advokát, Klincová 35, Bratislava, proti žalovanému: Okresný úrad Bratislava, Odbor opravných prostriedkov, referát katastra nehnuteľností, Ružova dolina 27, 821 09 Bratislava, za účasti: 1/ INTERSET Bratislava, s.r.o., Židovská 3, 811 01 Bratislava, IČO: 35 879 190, 2/ U. P., Q. XX, XXX XX O., o preskúmanie zákonnosti rozhodnutia žalovaného č. Xo 125/10- BP zo dňa 24.01.2011, takto r o z h o d o l : Krajský súd v Bratislave napadnuté rozhodnutie žalovaného č. Xo 125/10-BP zo dňa 25.01.2011 a rozhodnutie Správy katastra pre Hlavné mesto SR Bratislavu č. X-1134/10 zo dňa 29.09.2010 z r u š u j e podľa § 250j ods. 2 písm. d/ O.s.p. a vec vracia žalovanému na ďalšie konanie. Žalovaný je povinný zaplatiť žalobcovi v 1/ a 2/ rade náhradu trov konania vo výške 785,60 eur na účet ich právneho zástupcu do 3 dní od právoplatnosti rozsudku. o d ô v o d n e n i e : Žalobou doručenou tunajšiemu súdu dňa 04.03.2011 sa žalobcovia domáhali preskúmania zákonnosti rozhodnutia žalovaného č. Xo 125/10-BP zo dňa 25.01.2011, ktorým bolo zamietnuté ich odvolanie a bolo potvrdené rozhodnutie Správy katastra pre Hlavné mesto SR Bratislavu (ďalej len správa katastra) č. X-1134/10 zo dňa 29.09.2010 o nevyhovení návrhu na vykonanie opravy chýb v katastrálnom operáte, a to výmazu rozostavaných bytov č. 9-16 na 5. posch. vchod Nezábudková 26, ďalej rozostavaných bytov č. 9-14 na 5. posch. vchod Nezábudková 28, rozostavaných bytov č. 9-16 na 5. posch. vchod Nezábudková 30, rozostavaných bytov č. 9-14 na 5. posch. vchod Nezábudková 32 a rozostavaných bytov č. 9-16 na 5 posch. vchod Nezábudková 34, v bytovom dome súp. č. 811 postavenom na pozemkoch parc. č. XXXXX/X, XXXXX/X, XXXXX/X, XXXXX/X, XXXXX/X, vedených na LV č. XXXX, k. ú. Y.. Žalobcovia v žalobe uviedli, že sú bezpodielovými spoluvlastníkmi bytu č. 6 nachádzajúceho sa na Nezábudkovej 30 (3. posch.) a spoluvlastníkmi spoločných častí a spoločných zariadení domu a podielu k zastavanému pozemku. Uviedli, že ako osoby priamo dotknuté vadným zápisom evidovaným v katastri nehnuteľností podali na správe katastra návrh na začatie konania o oprave chyby v katastrálnom operáte, nakoľko podľa ich názoru správa katastra o rozpore so skutkovým stavom vykonala na LV č. XXXX, k. ú. Y. zápis vlastníckych práv k rozostavaným bytom, ktoré v skutočnosti neexistujú a nikdy neexistovali. Žalobcovia uvádzajú, že namietaný stav mal vzniknúť za situácie, kedy Hlavné mesto SR Bratislava uzavrelo dňa 09.08.1999 zmluvu o nadstavbe bytov so stavebníkom STAVMET, spol. s.r.o., Mikovíniho 8, Trnava, podľa zákona č. 182/1993 Z.z. o vlastníctve bytov a nebytových priestorov v znení neskorších predpisov, ktorej predmetom bol záväzok uvedenej spoločnosti vystavať na bytovom dome Nezábudková 26-34 v Bratislave za zmluvne dohodnutých podmienok jednopodlažnú nadstavbu na plochú strechu bytového domu a vytvoriť tak 10 nových bytových jednotiek o celkovej výmere XXX,XX m2. V zmysle čl. X ods. 2 zmluvy o nadstavbe sa spoločnosť STAVMET, s.r.o. zaviazala najneskôr do 6 mesiacov od účinnosti zmluvy požiadať príslušný stavebný úrad o vydanie stavebného povolenia na nadstavbu bytov a do 12 mesiacov od nadobudnutia právoplatnosti stavebného povolenia dokončiť nadstavbu bytov a vykonať ich kolaudáciu, najneskôr však do 31.12.2000. Na základe uvedeného vtedajšia správa katastra zapísala na predmetný list vlastníctva poznámku, podľa ktorej dňom nadobudnutia právoplatnosti kolaudačného rozhodnutia mal stavebník nadobudnúť vlastnícke právo k 10 nadstavaným bytom na streche domu na Nezábudkovej 26-34 v Bratislave. Podľa žaloby v konaní pred prvostupňovým orgánom žalobcovia zistili, že postupne dochádzalo k viacnásobnému postúpeniu práv a povinností zo zmluvy o nadstavbe, hoci tento záväzok vzhľadom na uplynutie času v zmysle § 578 Občianskeho zákonníka v plnom rozsahu zanikol. Zmluvu o prevode práv a povinností zo dňa 24.08.1999 v znení dodatku 1 zo dňa 12.10.2000 nadobudla spoločnosť Annexus, s.r.o., Púpavova 22, Bratislava, v poznámke opísané práva a povinnosti stavebníka zo zmluvy o nadstavbe. Táto spoločnosť postúpila práva a povinnosti zo zmluvy o nadstavbe na spoločnosť Interset Bratislava, s.r.o., Židovská 3, Bratislava, pričom poznámkou predpokladané vlastnícke právo v prípade právoplatného kolaudačného rozhodnutia bolo v časti A - majetková podstata, nahradené vlastníckym právom k rozostavaným bytom, vedeným pod poradovým číslom 48-57, vo vlastníctve uvedenej spoločnosti. Spoločnosť Interset Bratislava, s.r.o. postúpila práva a povinnosti zo zmluvy o nadstavbe na spoločnosť Interset Group, s.r.o., Židovská 3, Bratislava (vklad povolený pod č. V-XXXX/ XX zo dňa XX.XX.XXXX). Dňa 03.12.2009 bola správe katastra predložená modifikovaná zmluva o postúpení a prevzatí práv a povinností, ktorou spoločnosť Interset Group, s.r.o. postúpila na spoločnosť Interset Bratislava, s.r.o. práva a povinnosti vyplývajúce zo zmluvy o nadstavbe, pričom táto spoločnosť ich čiastočne postúpila na U. P. zmluvou o postúpení a prevzatí práv a povinností povolenou správou katastra pod č. V-8543/10 dňa 29.04.2010. Žalobcovia s poukazom na § 3 ods. 16 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov (ďalej len Katastrálny zákon) tvrdili, že na to, aby sa údajné rozostavané byty mohli definovať ako rozostavané, musí ísť o taký stupeň rozostavanosti, že navonok je uzavretý obvodovými stenami a strešnou konštrukciou. Uviedli, že pri realizácii zápisu vlastníckeho práva k 36 rozostavaným bytom muselo dôjsť k prehliadnutiu § 46 ods. 6 Katastrálneho zákona, z ktorého vyplýva, že aby príslušná správa katastra vykonala zápis práv k rozostavaným bytom, musel byť ako príloha doložený účastníkom katastrálneho konania znalecký posudok o stupni rozostavanosti bytov. Zamietavý postoj žalovaného stojí podľa žalobcov výlučne na tvrdení, že zákonom č. 173/2004 Z.z. bol s účinnosťou od 15.04.2004 (novela Katastrálneho zákona) zavedený inštitút rozostavaných bytov a boli doplnené súvisiace prílohy k zápisu vlastníckych práv k rozostavaným bytom; v čase rozhodovania o návrhu na vklad č. V-6288/99 právna úprava nepoznala pojem rozostavaný byt a ani Katastrálny zákon v tom čase explicitne neustanovoval náležitosti t.j. listiny potrebné na zápis rozostavaných bytov a bytových priestorov do katastra nehnuteľností. K uvedenému zastávajú žalobcovia opačný názor tvrdiac, že od roku 2000 dochádzalo na LV č. XXXX k. ú. Y. k zmene nielen v časti B - vlastník alebo iná oprávnená osoba, ale aj v časti A - majetková podstata, keď si postupca s postupníkom medzi sebou jednostranne modifikovali projektovú dokumentáciu prislúchajúcu k zmluve o nadstavbe zo dňa 09.08.1999. Podľa pôvodného znenia tejto zmluvy z roku 1999 mal stavebník na plochej streche bytového domu na Nezábudkovej 26-34 v Bratislave vytvoriť 10 nových bytových jednotiek o celkovej výmere podlahovej plochy XXX,XX m2, avšak podľa zmluvy o postúpení a prevzatí práv a povinností zo dňa 03.12.2009 si stavebníci dohodli, že z podlahovej plochy 10 pôvodných bytov vystavajú 36 menších bytov (mezonetov). Z toho je podľa žalobcov zrejmé, že kataster nehnuteľností v roku 2009 zaevidoval do katastrálneho operátu na základe vkladového konania iné nehnuteľnosti ako pôvodne v roku 2000. Žalobcovia mali za to, že najneskôr v čase vkladového konania č. 27617/09 zo dňa 03.12.2009 sa majetkové teleso podstatne zmenilo v porovnaní so stavom zapísaným v roku 2000 a právna úprava zaväzovala na strane účastníkov katastrálneho konania doložiť spolu s návrhom na vklad vlastníckeho práva k rozostavaným bytom do katastra nehnuteľností aj znalecký posudok o stupni rozostavanosti bytov, pričom správa katastra mala návrh na vklad vlastníckych práv preskúmať tak z hmotnoprávnej, ako i z procesnoprávnej stránky, k čomu podľa žalobkyne nedošlo. Žalobcovia namietali, že konajúce orgány nevykonali všetky dôkazy, nezistili a neobjasnili skutočný stav veci a k námietkam o rozsahu údajnej rozostavanosti bytov, doloženým fotografiami plochej strechy bytov predmetného bytového domu, k otázke dôvodnosti zmeny zápisu práv k nehnuteľnostiam z poznámky, ktorá má výlučne informatívny účinok, či k neexistencii znaleckého posudku, sa správne orgány nevyjadrili vôbec alebo len okrajovo. Napadnuté rozhodnutie, podľa žalobcov, iba neurčito poukazuje na vykonané dôkazy, najmä na stručné opísanie procesu zápisu vlastníckych práv k rozostavaným bytom na J., k. ú. Y., z čoho však nie je možné vyvodiť, akými úvahami sa správny orgán riadil a aké skutkové zistenia ho viedli k nevyhoveniu návrhu na opravu chyby v katastrálnom operáte. Napadnuté rozhodnutie preto žalobcovia označili za nepreskúmateľné a poukázali na právo účastníka konania na také odôvodnenie správneho rozhodnutia, ktoré jasne a zrozumiteľne dáva odpovede na všetky právne a skutkové otázky súvisiace s predmetom konania. Žalobcovia tiež namietali, že rozhodnutie vychádza z nesprávneho právneho posúdenia veci, nakoľko žalovaný si osvojil záver, že nie je možné vyhovieť návrhu na opravu chyby v katastrálnom operáte v zmysle § 59 ods. 1 Katastrálneho zákona, pretože správa katastra nemá právomoc zasahovať a meniť vlastnícke práva k predmetným realizovaným bytom, prípadne riešiť spory vyplývajúce z dohodnutého záväzkového vzťahu. Toto vyhodnotenie považovali žalobcovia za nesprávne a znovu poukázali na to, že iniciovaným konaním mali za cieľ odstrániť z evidencie katastra nehnuteľnosti údajné stavby, ktoré nikdy neexistovali a neexistujú. Žalovaný v písomnom vyjadrení k obsahu žaloby uviedol, že napadnuté rozhodnutie považuje za vydané v súlade s Katastrálnym zákonom a ostatnými všeobecne záväznými právnymi predpismi a nakoľko žalobcovia v žalobe neuviedli žiadne nové tvrdenia a skutočnosti, ktoré by neboli zohľadnené v odvolacom konaní, navrhol žalobu ako nedôvodnú zamietnuť. Uznesením zo dňa 30.08.2012 (č.k. 3S 43/2011-30) tunajší súd pribral do konania účastníkov správneho konania U. P. a spoločnosť Interset Bratislava, s.r.o., nakoľko zrušením napadnutého rozhodnutia by mohli byť dotknuté ich práva a povinnosti (§ 250 ods. 1 O.s.p.). Uznesením zo dňa 05.09.2013 (č.k. 3S 43/2011-46) tunajší súd pripustil zmenu účastníkov na strane žalobcov tak, že namiesto doterajších žalobcov X.. R. K. a Y.. P. K. vstúpili do konania H.. Q. K. a Q.. W. K.. Krajský súd v Bratislave ako súd vecne a miestne príslušný na konanie vo veci (§ 246 ods. 1 O.s.p.) na nariadenom pojednávaní preskúmal napadnuté rozhodnutie v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré mu predchádzalo a dospel k záveru, že rozhodnutia správnych orgánov oboch stupňov sú nepreskúmateľné pre nedostatok dôvodov, nakoľko sa správne orgány nedostatočne vysporiadali s argumentáciou žalobcov, ktoré uplatnili v priebehu správneho konania. Z pripojených administratívnych spisov správnych orgánov oboch stupňov súd zistil, že dňa 09.08.1999 uzavrelo Hlavné mesto SR Bratislava ako vlastník bytov a nebytových priestorov v bytovom dome na Nezábudkovej 26-34 Bratislava zmluvu o nadstavbe bytov so spoločnosťou STAVMET, spol. s.r.o., Mikovíniho 8, Trnava ako stavebníkom, na základe ktorej mal stavebník za podmienok dohodnutých touto zmluvou postaviť jednopodlažnú nadstavbu na plochú strechu bytového domu a vytvoriť 10 nových bytových jednotiek o celkovej výmere podlahovej plochy 670,70 m2, pričom stavebník sa zaviazal najneskôr do 6 mesiacov od účinnosti zmluvy požiadať príslušný stavebný úrad o vydanie stavebného povolenia na nadstavbu bytov a zároveň do 12 mesiacov od právoplatnosti stavebného povolenia dokončiť nadstavbu bytov a vykonať ich kolaudáciu, najneskôr však do 31.12.2000. Vklad uvedenej zmluvy do katastra nehnuteľnosti bol povolený dňa 23.06.2000. Na základe zmluvy uzavretej s Hlavným mestom SR Bratislava sa pôvodní žalobcovia stali vlastníkmi bytu č. 6 na 3.poschodí predmetného bytového domu a ich vlastníctvo k bytu a spoluvlastníctvo k spoločným častiam, zariadeniam a príslušenstve domu a k zastavanému pozemku bolo na základe vkladu povoleného dňa 30.05.2002 zapísané do katastra nehnuteľností na LV č. XXXX k. ú. Y.. Žalobcovi sa stali vlastníkmi bytu č. 6 na 3. poschodí predmetného domu a ich vlastníctvo k bytu a spoluvlastníctvo k spoločným častiam, zariadeniam a príslušenstve domu a k zastavanému pozemku bolo na základe kúpnej zmluvy podľa V-25475/11 zo dňa 22.11.2011 zapísané do katastra nehnuteľností na LV č. XXXX k. ú. Y.. Podľa zmlúv o prevode práv a povinností zo zmluvy o nadstavbe boli práva a povinnosti stavebníka prevedené zo spoločnosti STAVMET, spol. s.r.o. na spoločnosť Annexus, spol. s.r.o., ďalej na spoločnosť Interset Bratislava, s.r.o., Interset Group, s.r.o. a napokon znovu na Interset Bratislava, s.r.o. a čiastočne na U. P. tak, ako to uviedli žalobcovia v dôvodoch žaloby. S právnymi účinkami dňom 05.02.2010 povolila správa katastra vklad vlastníckeho práva k 36 rozostavaným bytom v predmetnom bytovom dome na Nezábudkovej 26-34 v Bratislave v prospech postupníka Interset Bratislava, s.r.o., Židovská 3, Bratislava. Na základe rozhodnutia správy katastra bol povolený vklad vlastníckeho práva k 5 rozostavaným bytom v dome v prospech U. P. a to na základe zmluvy o postúpení a prevzatí práv a povinností uzavretej so spoločnosťou Interset Bratislava, s.r.o. Písomným podaním doručeným správe katastra dňa 22.07.2010 požiadali navrhovatelia o opravu chyby v katastrálnom operáte a to z dôvodov, ktoré viedli žalobcov k podaniu žaloby. Správa katastra rozhodnutím č. X-1134/10 zo dňa 29.09.2010 nevyhovela návrhu na výmaz rozostavaných bytov v predmetnom bytovom dome vedených na LV č. XXXX v k.ú. Y. a to z dôvodu, že nakoľko na LV č. XXXX k.ú. Y. boli zápisy vlastníckeho práva k rozostavaným bytom vykonané v súlade s listinami, o ktorých bolo právoplatne rozhodnuté v konaní o povolení vkladu a prípadné posúdenie zákonnosti postupu správy katastra pri rozhodovaní o návrhu na vklad nespadá pod inštitút opravy chyby, ale do právomoci prokuratúry, ako i z dôvodu, že došlo na dotknutých nehnuteľnostiach k ďalším právnym zmenám, správa katastra nemôže vykonať výmaz vlastníckeho práva v konaní o oprave chyby v katastrálnom operáte. Proti uvedenému rozhodnutiu podali žalobcovia odvolanie, ktoré žalovaný rozhodnutím č. Xo 125/10- BP zo dňa 24.01.2011 zamietol a rozhodnutie správy katastra potvrdil. V odôvodnení rozhodnutia uviedol, že správa katastra nemôže v katastrálnom konaní o oprave chyby v katastrálnom operáte nad rámec stanovený zákonmi zrušiť zápis listín alebo zasahovať do znenia zmlúv a dohôd a listín, ktoré boli zapísané do katastra nehnuteľností a de facto meniť predmet prevodu alebo jeho časť, ale len opraviť chyby, ktoré vznikli pri zápise týchto dohôd do katastra. Predmetom konania o oprave chýb nie je reštituovanie stavu údajov katastra pred zápisom rozhodnutí o povolení návrhov na vklad vlastníckeho práva. Uviedol tiež, že predmetom opravy chyby v katastrálnom operáte nemôže byť riešenie vlastníckych sporov alebo riešenie sporov či porušenia záväzkov alebo zmluvných dojednaní zmluvnými stranami. Záverom konštatoval, že údaje v katastri nehnuteľnosti sú v súlade so zmluvami, ktoré tvorili prílohy návrhov na vklad v predmetných konaniach. Podľa § 244 ods. 1 O.s.p. v správnom súdnictve súdy na základe žalôb alebo opravných prostriedkov preskúmavajú zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom SR, t.j. najmä s hmotnými a procesnými administratívnymi predpismi. V intenciách § 244 ods. 1 O.s.p. súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré má zákonom predpísané náležitosti, ak sa na takého konanie vzťahuje zákon o správnom konaní. Podľa § 59 ods. 1 Katastrálneho zákona správa katastra aj bez návrhu a) opraví údaje katastra, ak sú v rozpore s verejnou listinou alebo s inou listinou, alebo s výsledkami prešetrovania zmien údajov katastra, alebo s výsledkami revízie údajov katastra, b) v súčinnosti s vlastníkmi a inými oprávnenými osobami opraví v katastrálnej mape chybne zakreslené hranice pozemkov, c) v súčinnosti so štátnymi orgánmi, obcami, notármi, ako aj s vlastníkmi a inými oprávnenými osobami opraví údaje katastra spôsobené chybami v písaní a počítaní a inými zrejmými nesprávnosťami v písomných vyhotoveniach právnych úkonov, vo verejných listinách a v iných listinách. Podľa § 59 ods. 3 Katastrálneho zákona ten, koho práv, záujmov chránených právom alebo povinností sa údaje katastra týkajú, môže kedykoľvek požiadať o odstránenie chýb v katastrálnom operáte. Správa katastra je povinná vykonať opravu do 30 dní, v osobitne odôvodnených prípadoch do 90 dní od doručenia písomnej žiadosti o opravu chýb. Podľa ods. 4 oprava chýb v katastrálnom operáte nemá vplyv na vznik, zmenu ani na zánik práv k nehnuteľnostiam; to neplatí, ak ide o opravu podľa § 59 ods. 1 písm. a) a § 78 ods. 1. Podľa ods. 5 na opravu chýb v katastrálnom operáte sa vzťahujú všeobecné predpisy o správnom konaní, ak sa oprava týka údajov uvedených v liste vlastníctva; to neplatí, ak ide o opravu výmery pozemku evidovaného v mape určeného operátu. Podľa § 47 ods. 3 Správneho poriadku v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Podľa čl. 46 ods. 1 Ústavy SR každý sa môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky. V konaní o oprave chýb v katastrálnom operáte správa katastra posudzuje súlad údajov zapísaných na liste vlastníctva, či tieto zodpovedajú verejným alebo iným listinám, na základe ktorých boli tieto údaje do katastra nehnuteľností zapísané, alebo s výsledkami prešetrovania zmien či s výsledkami revízie údajov katastra. V opravnom konaní správa katastra nemá oprávnenie rozhodovať o súkromnoprávnych vzťahoch týkajúcich sa vecných práv účastníkov konania, nahrádzať rozsudky civilných súdov vo veci určenia práva alebo právneho vzťahu k nehnuteľnostiam, či robiť si úsudok k zmene alebo zániku vlastníckeho práva. V prejednávanej veci smeroval návrh žalobcov na opravu údajov v katastrálnom operáte predovšetkým k odstráneniu nesúladu údajov o vlastníctve 36 rozostavaných bytov, ktoré sa majú nachádzať na predmetnom bytovom dome na Nezábudkovej č. 26-34 v Bratislave, zapísaných na LV č. XXXX k.ú. Y., so skutočnosťou, ktorá je taká, že žiadne rozostavané byty na tomto bytovom dome neexistujú a ani nikdy neexistovali. Z vyššie opísaných skutkových zistení je zrejmé, že podľa pôvodnej zmluvy o nadstavbe, ktorú uzavrel vtedajší vlastník bytového domu - Hlavné mesto SR Bratislava so stavebníkom - STAVMET, spol. s.r.o., bol stavebník oprávnený nadstavať na predmetný bytový dom 10 bytov, pričom toto právo bolo zapísané na príslušný list vlastníctva do poznámky. S takouto ťarchou nadobudli byty ich dovtedajší nájomcovia (vrátane pôvodných žalobcov) do svojho vlastníctva, ktoré bolo zapísané na LV č. XXXX k. ú. Y.. Niet sporu o tom, že v čase zápisu uvedených skutočností do katastra nehnuteľnosti právna úprava nepoznala pojem rozostavaný byt, ktorý bol do katastrálneho zákona zavedený až novelou vykonanou zákonom č. 173/2004 Z.z. s účinnosťou od 15.04.2004. V čase rozhodovania o povolení vkladu vlastníckeho práva k 36 rozostavaným bytom, ktoré mali vzniknúť zmenou dovtedajšej projektovej dokumentácie a to na základe zmluvy o prevode práv a povinností uzatvorenej medzi spoločnosťou Interset Group, s.r.o. ako postupcom a spoločnosťou Interset Bratislava, s.r.o. ako postupníkom, však už Katastrálny zákon pojem rozostavaný byt upravoval a taktiež upravoval aj náležitosti zápisu rozostavaného bytu do katastra nehnuteľnosti. Povolením vkladu došlo k zmene predmetu vlastníctva z 10 rozostavaných bytov, ktoré oprávnenie vzniklo stavebníkovi na základe pôvodnej zmluvy o nadstavbe uzavretej s vtedajším vlastníkom bytov, na 36 rozostavaných bytov, ktorých zhotovenie však s neskoršími vlastníkmi bytov a spoluvlastníkmi spoločných častí, zariadení a príslušenstva bytového domu (vrátane žalobkyne) zmluvne nikto nedojednal. Žalobcovia správne namietali, že najneskôr v čase vkladového konania vedeného pod č. V-27617/09 právna úprava zaväzovala účastníka konania doložiť k návrhu na vklad vlastníckeho práva k rozostavanému bytu aj znalecký posudok o stupni rozostavanosti, pričom správa katastra bola povinná túto okolnosť skúmať. Najneskôr v konaní o oprave chýb sa správa katastra musela dozvedieť, že v skutočnosti žiadne rozostavané byty na predmetnom bytovom dome neexistujú a údajný stavebník ani nepožiadal o vydanie stavebného povolenia na ich zhotovenie. Napriek tomu sa správne orgány oboch stupňov skutkovými tvrdeniami žalobcov prakticky vôbec nezaoberali. Súčasťou práva na spravodlivý proces je právo účastníka konania na také odôvodnenie správneho rozhodnutia, ktoré jasne a zrozumiteľne dáva odpovede na všetky relevantné právne a skutkové otázky súvisiace s predmetom konania. Správny orgán je povinný v odôvodnení svojho rozhodnutia vysvetliť, ktoré skutočnosti považuje za preukázané a ktoré nie, z akých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a napokon ako vec po právnej stránke posúdil. Uvedené náležitosti odôvodnenia rozhodnutia stanovuje Správny poriadok, ktorého právnemu režimu konanie podľa Katastrálneho zákona podlieha. V prípade, že uvedené náležitosti v odôvodnení rozhodnutia absentujú, je treba považovať rozhodnutie za nepreskúmateľné pre nedostatok dôvodov, pričom týmto postupom sa účastníkovi konania odníma možnosť konať pred správnym orgánom, pričom tento postup je v rozpore s čl. 46 ods. 1 Ústavy SR a čl. 6 ods. 1 Dohovoru o ochrane základných ľudských práv a slobôd. Vzhľadom na uvedené Krajský súd v Bratislave dospel po preskúmaní veci k záveru, že napadnuté rozhodnutie žalovaného i rozhodnutie správy katastra sú nepreskúmateľné pre nedostatok dôvodov, nakoľko dôvody rozhodnutí nedali žalobcom odpoveď na ich skutkové i právne námietky a najmä nezodpovedali otázku, prečo je možné, aby na LV č. XXXX k. ú. Y. bolo bez doloženia znaleckého posudku o stupni rozostavanosti zapísané vlastníctvo k 36 rozostavaným bytom, ktorých zhotovenie nebolo predmetom žiadnej zmluvy o nadstavbe s vlastníkmi bytov, a najmä ktoré v skutočnosti rozostavané nie sú a nikdy neboli. V tejto súvislosti považuje súd za právne neudržateľný argument žalovaného, že k zmene počtu bytov došlo titulom zmenu projektovej dokumentácie, avšak pri zachovaní pôvodnej podlahovej plochy, pretože týmto spôsobom by bolo možné oprávnenia stavebníka a najmä predmet jeho vlastníctva meniť bez súhlasu druhej zmluvnej strany. O náhrade trov konania rozhodol súd podľa § 250k ods. 1 O.s.p. a priznal žalobcovi v 1/ rade právo na náhradu trov pozostávajúcich zo zaplateného súdneho poplatku v sume 66 eur a z vyčíslených trov právneho zastúpenia advokátom za 3 úkony právnej služby (§ 11 ods. 4, § 14 ods. 1 písm. a/, b/, c/ , § 16 ods. 3, § 18 ods. 3 vyhl. č. 655/2004 Z.z. o odmenách a náhradách advokátov za poskytovanie právnych služieb), z toho dva v roku 2011 po 123,50 eur - príprava a prevzatie zastúpenia, písomné podanie žaloby na súd, 2x7,41 eur paušálna náhrada a za jeden úkon v roku 20132 - účasť na pojednávaní v sume 130,16 eur, 1x7,81 eur paušálna náhrada, k tomu 20% DPH 79,95 eur. Žalobcovi v 2/ rade právo na náhradu trov právneho zastúpenia za 3 úkony právnej služby (§ 11 ods. 4, § 14 ods. 1 písm. a/, b/, c/, § 16 ods. 3, § 18 ods. 3 vyhl. č. 655/2004 Z.z.) 2x123,50 eur, 1x130,16 eur, 2x7,41 eur, 1x7,81 eur a to upravené podľa § 13 ods. 2 vyhl. č. 655/2004 Z.z., 20% DPH 39,97 eur . Celková náhrada trov konania žalobcu predstavuje sumu 785,60 eur. Uvedenú sumu je žalovaný povinný zaplatiť žalobcovi na účet jeho právneho zástupcu podľa § 149 ods. 1 O.s.p. Toto rozhodnutie bolo prijaté pomerom hlasov 3:0. Poučenie: Proti tomuto rozsudku je možné podať odvolanie v lehote 15 dní odo dňa jeho doručenia, a to písomne, v štyroch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1011200382.4 (dáta aktuálne k 12. 11. 2026). Záväzné je znenie zverejnené súdom.




